করুণাময়ী রাণী রাসমণি ধারাবাহিকের নাম ভূমিকায় অভিনয় করে এখন বাংলা টেলিভিশনে খুবই চর্চিত দিতিপ্রিয়া রায়। তাঁর জীবনটা একেবারেই পাল্টে গেছে বলে মনে করেন তিনি। আর পাঁচজন সাধারণ মধ্যবিত্ত পরিবারের মেয়ে হলেও, খুব তাড়াতাড়ি ছোট পর্দায় আসার সুবাদে মাত্র ১৬ বছর বয়সেই দিতিপ্রিয়া একটা ১,২০০ বর্গফুটের ফ্ল্যাট উপহার দিতে পেরেছেন তাঁর বাবা-মা’কে। এছাড়া বাবাকে একটা স্কুটার ও মা’কে একটা ছোট গাড়িও কিনে দিয়েছেন তিনি। এছাড়া তাঁর মায়ের গয়নার শখ। তাই সুযোগ পেলেই হীরে বা সোনার গয়না কিনে দেন তাঁকে। দিতিপ্রিয়ার বাবা ক্যান্সার আক্রান্ত। তাই চিকিৎসায় বিপুল খরচ লাগে। সেই খরচও তাঁর সিরিয়ালে অভিনয় থেকেই আসে। টিভিতে অভিনয় জীবন শুরু করার আগে এই খরচ ওঠানো খুবই কষ্টসাধ্য ছিল। এখন ভালো আছেন তাঁর বাবা। একটা এসইউভি গাড়ি কেনার কথাও চিন্তাভাবনা করছেন ছোট পর্দার রাসমণি।